钦定古今图书集成/明伦汇编/皇极典/第249卷 > 书经 > 《康王之诰》
## 钦定古今图书集成/明伦汇编/皇极典/第249卷 > 书经 > 《康王之诰》

太保暨芮伯咸进相揖，皆再拜稽首曰：“敢敬告天子，
皇天改大邦殷之命，惟周文武，诞受羑若，恤克西土。”

〈大全〉张氏曰：言克恤西土，以文武基业本于西土，亦不忘本也。　临川吴氏曰：“文王出羑里之囚，天命始顺。西土，文武所兴之地，言文武所以诞受天命，以其能恤西土之民也。”

惟新陟王，毕协赏罚，勘定厥功，用敷遗后人休。今王
敬之哉！张皇六师，无坏我高祖寡命。

〈蔡传〉“张皇六师，大戒戎备，无废坏我文武艰难寡得之基命也。”按召公此言，若导王以尚威武者。然守成之世，多溺宴安而无立志。苟不诘尔戎兵，奋扬武烈，则废弛怠惰，而陵迟之渐见矣。成、康之时，病正在是，故周公于立政，亦恳恳言之。